b'\n_START_ARTICLE_\nAorttal\xc3\xa4pp\xc3\xa4leikkaus\n_START_PARAGRAPH_\nAorttal\xc3\xa4pp\xc3\xa4leikkaus on kirurginen toimenpide, joka kohdistuu syd\xc3\xa4men aorttal\xc3\xa4pp\xc3\xa4\xc3\xa4n.\n_START_SECTION_\nAorttal\xc3\xa4p\xc3\xa4n sairaudet\n_START_PARAGRAPH_\nAorttal\xc3\xa4pp\xc3\xa4 voi ahtautua, vuotaa tai tehd\xc3\xa4 molempia. Yleisin kirurgista hoitoa vaativa aorttal\xc3\xa4pp\xc3\xa4vika on ik\xc3\xa4\xc3\xa4n liittyv\xc3\xa4 aorttal\xc3\xa4p\xc3\xa4n kalkkeutuminen ja sen aiheuttama ahtauma eli stenoosi. Toiseksi yleisin leikkaushoitoa vaativa sairaus on kaksipurjeiseen aorttal\xc3\xa4pp\xc3\xa4\xc3\xa4n kehittyv\xc3\xa4 ahtauma, vuoto tai molemmat._NEWLINE_Yleens\xc3\xa4 aorttal\xc3\xa4p\xc3\xa4n vikoja ei operoida, jos potilas on oireeton. Syy t\xc3\xa4h\xc3\xa4n on se, ett\xc3\xa4 leikkauskuolleisuus on suurempi kuin oireettoman potilaan kuolleisuus._NEWLINE_Oireiden ilmaantuessa kirurginen hoito on tarpeellinen. Sairasta aorttal\xc3\xa4pp\xc3\xa4\xc3\xa4 ei yleens\xc3\xa4 pystyt\xc3\xa4 leikkauksella korjaamaan toimivaksi, vaan l\xc3\xa4pp\xc3\xa4 joudutaan vaihtamaan.\n_START_SECTION_\nLeikkauksen kulku\n_START_PARAGRAPH_\nL\xc3\xa4p\xc3\xa4n vaihto tapahtuu yleens\xc3\xa4 avosyd\xc3\xa4nleikkauksessa. Avosyd\xc3\xa4nleikkauksessa potilaan rintalasta halkaistaan nukutuksen aikana. Rintalasta levitet\xc3\xa4\xc3\xa4n auki. Sen j\xc3\xa4lkeen potilas liitet\xc3\xa4\xc3\xa4n syd\xc3\xa4n-keuhkokoneeseen ja syd\xc3\xa4n pys\xc3\xa4ytet\xc3\xa4\xc3\xa4n._NEWLINE_Vioittuneen l\xc3\xa4p\xc3\xa4n tilalle voidaan asentaa keinol\xc3\xa4pp\xc3\xa4 tai el\xc3\xa4inmateriaalista valmistettu biol\xc3\xa4pp\xc3\xa4. Keinol\xc3\xa4p\xc3\xa4n etuna on sen hyv\xc3\xa4 kest\xc3\xa4vyys, ja haittapuolena on sen vaatima pysyv\xc3\xa4 varfariini-verenohennusl\xc3\xa4\xc3\xa4kitys. Biol\xc3\xa4pp\xc3\xa4 vaatii ohennusl\xc3\xa4\xc3\xa4kityst\xc3\xa4 ainoastaan jonkin aikaa leikkauksen j\xc3\xa4lkeen, mutta biol\xc3\xa4p\xc3\xa4n kest\xc3\xa4vyys on huonompi._NEWLINE_Aorttal\xc3\xa4pp\xc3\xa4leikkaukseen liittyy muutaman prosentin leikkauskuolleisuus._NEWLINE_Kehitteill\xc3\xa4 on tekniikoita, joissa uusi l\xc3\xa4pp\xc3\xa4 voitaisiin laittaa paikoilleen ilman avosyd\xc3\xa4nleikkausta.'